# 

# EGYÜTTMŰKÖDÉSI MEGÁLLAPODÁS

**a Garantiqa InvestEU Garanciaprogram**

**keretében nyújtott készfizető kezességvállalásról**

amely létrejött egyfelől

a **Garantiqa Hitelgarancia Zrt.** (székhelye: 1082 Budapest, Kisfaludy u. 32., a cégjegyzék helye: a Fővárosi Törvényszék Cégbírósága és száma: Cg. 01-10-042085) (továbbiakban: **Garantiqa**),

másfelől

a **…………......** (székhelye: ………………..., Cégjegyzék helye: ……………… és száma: Cg. ………….) (a továbbiakban: **Bank**)

– a továbbiakban: Garantiqa és Bank külön-külön: **Fél**, együtt: **Felek –** között, az alulírott helyen és napon, az alábbi feltételek szerint.

**Preambulum**

**Garantiqa InvestEU Garanciaprogram**

Az Európai Parlament és a Tanács 2021. március 24-i (EU) 2021/523 rendelete az InvestEU Program létrehozásáról és az (EU) 2015/1017 rendelet módosításáról (a továbbiakban: **InvestEU Rendelet**) létrehozta az InvestEU Alapot, és rendelkezett a végrehajtó partnereknek nyújtható viszontgaranciáról. A Garantiqa az Európai Unióval az InvestEU rendelet 17. cikke szerinti, viszontgaranciát biztosító keretmegállapodást (a továbbiakban: **InvestEU Viszontgarancia Megállapodás**) kötött.

Az InvestEU Viszontgarancia Megállapodásban foglaltak értelmében a Garantiqa által a Garantiqa InvestEU Garanciaprogram keretében nyújtott készfizető kezességvállaláshoz az Európai Unió 95 %-os mértékű viszontgaranciája (a továbbiakban: **InvestEU Viszontgarancia**) kapcsolódik. E viszontgarancia jellemzője, hogy meghatározásra kerül egy maximális veszteség összeg (a továbbiakban: **Viszontgarancia Korlát**), ameddig az Európai Unió a viszontgarancia alapján fizetési kötelezettséget vállal. A Garantiqa a készfizető kezességet az Együttműködési megállapodások keretében létrejött hitelhez, garanciához és pénzügyi lízinghez kapcsolódó készfizető kezességvállalásáról szóló Üzletszabályzatában (a továbbiakban: **Megállapodásokra Vonatkozó Üzletszabályzat**) meghatározott feltételek mellett a Viszontgarancia Korláttól függetlenül, visszavonhatatlanul vállalja.

Az InvestEU Viszontgarancia Megállapodás tartalmazza a pénzügyi termékre vonatkozó keretrendszert, amelyen belül a Garantiqa 6 (hat) db keretműveletet határozott meg. Az InvestEU Viszontgarancia Megállapodás aláírását követően az InvestEU Alap Beruházási Bizottsága a következő azonosítószámokon elfogadta a Garantiqa által benyújtott keretműveleteket.

1. InvestEU Digitális átállás / Zöld átállás INVEU-ICR-0081-2023 Garantiqa Framework Operation #1
2. InvestEU Átmeneti Régió é Vidékfejlesztés INVEU-ICR-0082-2023 Garantiqa Framework Operation #2
3. InvestEU Agrár és élelmiszeripari hatékonyságnövelés INVEU-ICR-0102-2023 Garantiqa Framework Operation #3
4. InvestEU Beszállítóvá válás/ Beszállítói lánc fejlesztés INVEU-ICR-0103-2023 Garantiqa Framework Operation #4
5. InvestEU Termeléshatékonyság növelése INVEU-ICR-0104-2023 Garantiqa Framework Operation #5
6. InvestEU K+F tevékenység INVEU-ICR-0105-2023 Garantiqa Framework Operation #6

A fentiek alapján a Garantiqa kidolgozta a Garantiqa InvestEU Garanciaprogramot, annak 6 (hat) db ún. altermékét (egy altermék a továbbiakban: **InvestEU Altermék**), amelynek főbb rendelkezéseit a Megállapodásokra Vonatkozó Üzletszabályzatba foglalta.

Egy InvestEU Alterméken belül egy adott bank és a Garantiqa által e megállapodásba (a továbbiakban: **Megállapodás**) foglalt feltételrendszer azún.InvestEU alprojekt (a továbbiakban: **InvestEU Alprojekt**).

A Garantiqa kijelenti, hogy a Bank a Megállapodásokra Vonatkozó Üzletszabályzat 19.3. pontjában foglalt kiválasztási eljárás eredményeként jogosulttá vált a Garantiqa InvestEU Garanciaprogram InvestEU Altermékei keretében hitelt nyújtani és ahhoz kapcsolódóan a Garantiqa készfizető kezességvállalását igénybe venni az alábbiak szerint.

**A Garantiqa által nyújtott készfizető kezesség mint támogatás**

A Garantiqa által a Garantiqa InvestEU Garanciaprogram keretében történő készfizető kezességvállalás a belső piaccal összeegyeztethető, a 651/2014/EU bizottsági rendelet 56e. cikk (10) bekezdés b) és c) pontjai alapján az InvestEU Alap által támogatott pénzügyi termékek keretében nyújtott támogatásnak minősül [37/2011. (III. 22.) Korm. rendelet I. számú melléklete szerint „19.16.1.9. **Az InvestEU Alapból támogatott finanszírozás formájában kkv-knak vagy kis méretű közepes tőkeértékű vállalatoknak nyújtott támogatás** (651/2014/EU bizottsági rendelet 56e. cikk (10) bekezdés)].

# A Garantiqa InvestEU Garanciaprogram esetén alkalmazandó limitek

A Garantiqa InvestEU Garanciaprogramra megállapított limitekre vonatkozó rendelkezéseket - különösen az InvestEU Altermékekre és a hiteligénylőkre (a továbbiakban: **Adós**) vonatkozó limiteket - a Garantiqa Hirdetménye tartalmazza.

# A Garantiqa InvestEU Garanciaprogramra vonatkozó fontosabb határidők

A Garantiqa InvestEU Garanciaprogram keretében a Bank a Megállapodásokra Vonatkozó Üzletszabályzat 5. számú mellékletében meghatározott határidőig nyújthat be készfizető kezességvállalási kérelmet és köthet a Garantiqával a befogadott kérelem alapján készfizető kezességvállalási szerződést.

# A Bank által a Garantiqa InvestEU Garanciaprogram hatálya alatt nyújtandó hitelek főbb jellemzői

Az egyes InvestEU Altermékek alapján nyújtható hitelekre vonatkozó főbb feltételeket és jellemzőket a Megállapodásokra Vonatkozó Üzletszabályzat tartalmazza. A Garantiqa a Megállapodásban meghatározott keretek között egy Adós több hitelszerződéséhez is vállalhat készfizető kezességet.

**3.1. InvestEU Altermékek**

A Bank a következő InvestEU Altermékek alapján kíván hitelt nyújtani:

*[az egyes Alprojektek meghatározása az egyes termékkódokkal]*

* InvestEU Digitális átállás / Zöld átállás Alprojekt
  + vidék ……..
  + Budapest ……..
* InvestEU Átmeneti Régió és Vidékfejlesztés Alprojekt
  + vidék ……..
  + Budapest ……..

* InvestEU Agrár és élelmiszeripari hatékonyságnövelés Alprojekt
  + vidék ……..
  + Budapest ……..
* InvestEU Beszállítóvá válás/ Beszállítói lánc fejlesztés Alprojekt
  + vidék ……..
  + Budapest ……..
* InvestEU Termeléshatékonyság növelése Alprojekt
  + vidék ……..
  + Budapest ……..
* InvestEU K+F tevékenység Alprojekt
  + vidék ……..
  + Budapest ……..

**3.2. Az Adósokkal szembeni főbb elvárások**

3.2.1. A Bank a Megállapodás rendelkezéseivel összhangban köteles felmérni az Adósok támogathatóságát, hitelképességét.

3.2.2.Valamennyi Adós esetén elvárás, hogy az Adós

* a nemzetközileg elfogadott szabványok szerint életképesnek minősüljön;
* a hitelszerződés aláírásának időpontját megelőző elmúlt 1 (egy) évben nem volt a Bankban speciális kezelésben (pre-work-out, work-out, early warning jelek, felgyógyulási időszak);
* minősítése a hitelszerződés aláírásának időpontjában nem volt alacsonyabb, mint az InvestEU Közös Minősítési Rendszerének B3-as minősítése. E feltételnek való megfelelést a Garantiqa a kezességvállalási kérelem bírálata során az ún. garanciaképességi vizsgálat keretében ellenőrzi.

A Megállapodás alkalmazásában induló vállalkozás alatt a 651/2014/EU bizottsági rendeletben meghatározottak szerinti induló vállalkozás (a továbbiakban: **Induló vállalkozás**) értendő.

**3.3. A hitel formája, típusa**

A Bank által nyújtható hitelek formája, típusa:

* folyószámlahitel,
* rulírozó, vagy nem rulírozó forgóeszközhitel/eseti hitel, egyenletes tőkeösszegű ütemezett törlesztésű, vagy ütemezett törlesztésű forgóeszközhitel / eseti hitel (a továbbiakban együtt: **Forgóeszközhitel**),
* beruházási hitel.

**3.4. A hitel összege**

* Az egyes hiteltípusok esetén - egységesen - adható minimális hitelösszeg:
  + - **1 millió HUF**
* Az egyes hiteltípusok esetén - egységesen - adható maximális hitelösszeg:
  + - **3 millió eurónak megfelelő forintösszeg** (a hitelszerződés aláírásának napján érvényes MNB devizaárfolyamon): amennyiben az Adós - a Megállapodásokra Vonatkozó Üzletszabályzat szerint meghatározottak szerint - főtevékenységét támogatott területen végzi, vagy
    - **2,2 millió eurónak megfelelő forintösszeg** (a hitelszerződés aláírásának napján érvényes MNB devizaárfolyamon): amennyiben az Adós - a Megállapodásokra Vonatkozó Üzletszabályzat szerint meghatározottak szerint - főtevékenységét nem támogatott területen, azaz a legfejlettebb régióban (Budapesten) végzi.

**3.5. A hitel futamideje**

* Folyószámlahitel esetén: minimum 12 hónap, maximum 120 hónap
* Forgóeszközhitel esetén: minimum 12 hónap, maximum 120 hónap
* Beruházási hitel esetén: minimum 12 hónap, maximum 180 hónap

A fent meghatározott minimum és maximum futamidőn belül az egyes hitelszerződések futamidejét a Bank saját hatáskörében jogosult meghatározni.

A hitelszerződés futamidejének meghosszabbítására a Bank saját hatáskörében jogosult, azzal, hogy a hitelszerződés futamideje a meghosszabbítás eredményeképp sem haladhatja meg a hiteltípusra megállapított maximális futamidőt.

**3.6. A hitel biztosítékai**

A Bank - az 5. 1. m) pontban foglalt rendelkezésekre figyelemmel - saját hatáskörben jogosult meghatározni, hogy bevon-e biztosítékot a hitelszerződéshez kapcsolódóan, továbbá azt is, hogy a biztosítékok bevonása esetén milyen fedezeti szintet határoz meg.

A biztosítékok megváltozásáról a Bank a Garantiqát elektronikus úton tájékoztatja a változás bekövetkezésétől számított 30 (harminc) naptári napon belül.

**3.7. Egyéb feltételek**

3.7.1. Beruházási hitel esetén a hitel folyósítására számla vagy ezzel egyenértékű számviteli bizonylat alapján (ideértve pl. adásvételi szerződés) kerülhet sor.

3.7.2. A hitelszerződésnek szükséges tartalmaznia az 5.1. k) pontban meghatározott rendelkezéseket és az 5.1.l) pontban meghatározott uniós emblémát.

3.7.3. A Felek ezúton megállapítják, hogy a Garantiqa a Megállapodás megkötését megelőzően elfogadta a Bank az általa használt hitel- és biztosítéki szerződések mintáját. A Felek ezúton is megerősítik, hogy ha a Bank a Garantiqa által elfogadott szerződésmintákat módosítani kívánja, vagy új szerződésmintát kíván alkalmazni, akkor azok alkalmazására - a Megállapodásokra vonatkozó Üzletszabályzatban foglaltak alapján - a Garantiqa előzetes hozzájárulása vagy tájékoztatása mellett kerülhet sor.

# A Garantiqa készfizető kezességére vonatkozó rendelkezések

4.1. A Garantiqa a Megállapodásokra vonatkozó Üzletszabályzat 5. és 19. 7. pontjában, valamint az 5. számú mellékletében foglaltak szerint vállalja a készfizető kezességet a hitel tőkeösszegére vonatkozóan a Bank készfizető kezességvállalási kérelmében meghatározott mértékben, feltéve, hogy az nem haladja meg a

* **80%**-ot, amennyiben az Adós főtevékenységét támogatott területen végzi, vagy az
* **50%**-ot, amennyiben az Adós főtevékenységét nem támogatott területen, azaz a legfejlettebb régióban ˙(Budapesten) végzi.

4.2. A Garantiqa a készfizető kezességvállalás minimális mértékét nem határozza meg.

# A Bankkal szembeni elvárások, a Bank által teljesítendő feltételek

5.1. A Bank vállalja, hogy

1. a Megállapodásokra Vonatkozó Üzletszabályzat 5. számú mellékletében foglaltakban meghatározottak szerint a vonatkozó jogszabályok alapján fennálló ügyfél-átvilágítási kötelezettségének eleget tesz és azonosítja az ún. tényleges tulajdonosok személyét. A Bank e kötelezettségének teljesítéséről a készfizető kezességvállalási kérelem benyújtásakor külön is nyilatkozik és megadja a Garantiqa által kért tényleges tulajdonosok azonosítására szolgáló adatokat;
2. az ügyfél-átvilágítási kötelezettsége keretében az ún. szankciós szűrést is elvégzi és biztosítja, hogy semmilyen pénzeszköz vagy gazdasági erőforrás közvetlenül vagy közvetve ne álljon az Európai Unió által ún. Korlátozás Alá Eső Személyek rendelkezésére;
3. ellenőrzést végez annak megállapítására, hogy az Adós tulajdonosi struktúrájában vagy tényleges tulajdonosai között adózási szempontból nem együttműködő országokban és területeken, valamint kiemelt kockázatot jelentő harmadik országokban letelepedett vagy székhellyel rendelkező személy vagy szervezet fellelhető-e;
4. az InvestEU támogatást a hatékony és eredményes gazdálkodás, az átláthatóság, az arányosság, a megkülönböztetésmentesség, az egyenlő bánásmód és a szubszidiaritás elveivel összhangban, valamint ezen Megállapodás meghatározott céljainak és időtartamának megfelelően használja fel;
5. a hitelnyújtás során az InvestEU támogatás nem nyújt indokolatlan előnyöket harmadik felek számára, különösen harmadik feleknek járó indokolatlan osztalék vagy nyereség formájában;
6. a hitelszerződések megfelelnek a piaci hiányosságokra, az optimálistól elmaradó beruházási helyzetekre és az addicionalitásra vonatkozó és az 5.1.b) pontban foglalt rendelkezéseknek;
7. Bank köteles az Európai Unió által megküldött ún. Fenntarthatósági ellenőrzés iránymutatása alapján a kihelyezett hiteleket megvizsgálja és megfelelő monitoring folyamattal biztosítja az iránymutatásnak megfelelő hitelfelhasználást.
8. ugyanazt az hitelszerződést nem vonja be egynél több, az InvestEU Alap által támogatott portfólióba;
9. megtartja a hitelszerződés mindenkori fennálló tőkeösszegének legalább 20%-át kitevő saját gazdasági kitettségét, kockázatát;
10. lebonyolítja a hitelszerződés közvetlen megkötését;
11. a hitelszerződés tartalmazza az alábbi rendelkezéseket:

*„Ez a hitelszerződés az Európai Unió támogatását élvezi az InvestEU Alap keretében.”*

*„Az adós kötelezettséget vállal arra, hogy*

* 1. *nem használja fel az uniós programból származó támogatást az érintett hitelszerződés visszatérítésére;*
  2. *nem használja a hitelszerződést uniós programból származó támogatás előfinanszírozására.”*

1. a hitelszerződésben, valamint a hitelszerződéshez kapcsolódó valamennyi szerződéses dokumentációban jól látható módon feltüntetni az Unió emblémáját. Ennek során az alábbi webhelyen található uniós embléma használható.

https://commission.europa.eu/system/files/2021-05/eu-emblem-rules\_en.pdf

1. A kezességvállalással biztosított hitelszerződések olyan Kkv-kal kötött finanszírozási ügyleteket foglalnak magukban, amelyeket a Bank egyáltalán nem, vagy csak kivételes esetekben, a Bank jelenlegi hitelpolitikájának és/vagy finanszírozási gyakorlatának megfelelően biztosít. Az egyes hitelszerződéseknek az alábbi kategóriák közül az egyikbe kell tartozniuk:
2. induló Vállalkozásoknak nyújtott hitelek, feltéve, hogy a Bank az uniós támogatás nélkül nem kínálná ezeket az új termékeket, hiteleket ; és/vagy
3. hitelszerződések olyan meglévő jellemzőkkel, amelyeket korábban a Kkv-k bizonyos kategóriái esetében kizártak; és/vagy
4. új jellemzőkkel rendelkező hitelszerződések (pl. csökkentett biztosítéki követelmények és hosszabb futamidő); és/vagy
5. magasnak vélt hitelkockázatuk miatt korábban nem kínált hitelügyletek.

A fenti 2., 3. vagy 4. pont alá tartozó hitelügyletek esetében a Bank által benyújtandó hitelügyletek becsült várható vesztesége legalább 30%-kal meg kell, hogy haladja egy hasonló portfólióban felmerülő veszteséget, ahol a Bank a szokásos hitelkockázati politikáját alkalmazza, és kizárja a Kkv-k bizonyos kategóriáit, vagy standard eljárásait alkalmazza.

Továbbá a fenti 3. pont szerinti hitelügyletek esetében a biztosítékok csökkentési lehetőségének azon konkrét esetében, ahol a Bank által kért biztosítéki arányokról rendelkezésre állnak információk, de a biztosítékok behajtására vonatkozó adatok korlátozottak, a becsült várható veszteség 30%-os emelkedése bekövetkezettnek tekintendő, amennyiben a Garantiqa InvestEU Garanciaprogramban benyújtandó hitelügyletek esetén a Bank

* + 1. eltér a szokásos hitelezési gyakorlatától, és nem igényel semmilyen eszközökre vonatkozó biztosítékot (feltéve, hogy a magánszemély készfizető kezesség vagy hasonló eszközök megengedettek), vagy
    2. jelentősen csökkenti a biztosítékkövetelményeket (tehát ami legalább 50%-os csökkentést, és ebből eredően legfeljebb 60%-os biztosítéki fedezetet jelent), ami a megcélzott Kkv-k finanszírozáshoz való jobb hozzáférését eredményezi. Ilyen esetekben a Bank ja Megállapodás aláírásával kifejezetten nyilatkozik arról, hogy a Garantiqa InvestEU Garanciaprogram támogatása hiányában nem kínálna általános gyakorlatként ilyen biztosítékcsökkentést.

A Bank a Megállapodásokra Vonatkozó Üzletszabályzatban meghatározott ún. kiválasztási eljárás során jelen 5.1.m) pontban foglaltak teljesítését vállalta és a Garantiqa kijelenti, hogy a kiválasztási eljárás során a Bank kiválasztására az alábbi szempontok figyelembevételével került sor:

* a Bank legutóbbi rendelkezésre álló, egymást követő 12 (tizenkét) hónapos időszakban alkalmazott hitelpolitikája és/vagy finanszírozási gyakorlata,
* a Bank előrejelzése a Garantiqa InvestEU Garanciaprogram befogadási időszaka alatti finanszírozási tevékenységére vonatkozóan, és
* minden további, a Garantiqa rendelkezésére álló releváns információ.

1. a monitoring folyamatok és adatszolgáltatások végrehajtásához szükséges kötelezettségvállalásokat a hitelszerződésekbe beépíti;
2. abból a célból, hogy
   1. teljes mértékben együttműködjön az Európai Unió pénzügyi érdekeinek védelmében; és
   2. biztosítsa az Európai Bizottság jogát arra, hogy hatáskörét átfogóan gyakorolja;

a következő módon jár el:

* 1. az OLAF rendelkezésére bocsátja valamennyi eszközét és az érintett műveletekre vonatkozó információt és dokumentációt, hogy az OLAF átfogóan gyakorolhassa hatáskörét, lehetővé téve számára, hogy vizsgálatokat, többek között helyszíni ellenőrzéseket és szemléket végezzen a 883/2013/EU, Euratom, a 2185/96/Euratom, EK és a 2988/95/EK, Euratom rendeletben meghatározott rendelkezésekkel és eljárásokkal összhangban az adott időben érvényben lévő mindenkori módosítások, kiegészítések vagy helyettesítések szem előtt tartásával az Unió pénzügyi érdekeinek védelme érdekében, annak megállapítására, hogy történt-e csalás, korrupció vagy az Unió pénzügyi érdekeit sértő egyéb jogellenes hitelügylet. Az uniós jog alkalmazandó rendelkezéseivel összhangban az OLAF az ilyen vizsgálatok eredményeit továbbíthatja az érintett intézményeknek, szerveknek, hivataloknak és ügynökségeknek, valamint az érintett tagállamok illetékes hatóságainak;
  2. az EPPO (a továbbiakban: **Európai Ügyészség**) rendelkezésére bocsátja mindazokat az eszközöket és információkat, amelyeket az alkalmazandó jog szerint az Unió pénzügyi érdekeit sértő csalás, korrupció vagy más jogellenes tevékenység elkövetésének megállapítása céljából bármely hitelügylettel kapcsolatban biztosítani kell számára, hogy el tudja látni az Európai Ügyészség létrehozására vonatkozó megerősített együttműködés bevezetéséről szóló 2017. október 12-i (EU) 2017/1939 rendeletben (HL L 283., 2017.10.31., 1. o.) meghatározott feladatait a megerősített együttműködésben részt vevő tagállamok tekintetében;
  3. ezen Megállapodás szerinti, vagy a Megállapodás hatálya alatt létrejött készfizető kezességvállalási szerződés szerinti bármely kötelezettség megszűnését követő öt (5) évig megőrzi és be tudja mutatni a Megállapodás végrehajtásához kapcsolódó valamennyi dokumentációt.
  4. az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU (EK, Euratom) rendelet hatályon kívül helyezéséről (HL L 193., 2018.7.30., 1. o.) (a továbbiakban: **Költségvetési Rendelet**) 257. cikke értelmében minden olyan eszközt és információt biztosít az Európai Számvevőszék számára, amelyet az a feladatai ellátásához szükségesnek tart;
  5. lehetőséget biztosít, hogy az Európai Bizottság az Európai Közösségek pénzügyi érdekeinek védelméről szóló, 1995. december 18-i 2988/95/EK, Euratom tanácsi rendeletben (HL L 312., magyar nyelvű különkiadás 5. fejezet, 1. kötet, 23. o.) és az Európai Közösségek pénzügyi érdekeinek csalással és egyéb szabálytalanságokkal szembeni védelmében a Bizottság által végzett helyszíni ellenőrzésekről és vizsgálatokról szóló 1996. november 11-i 2185/96/Euratom, EK tanácsi rendeletben (HL L 292., 1996.11.15., 2. o.) megállapított rendelkezésekkel és eljárásokkal összhangban felülvizsgálatokat és auditokat végezzen, beleértve a helyszíni ellenőrzéseket és vizsgálatokat is;
  6. megfelel a pénzmosás megelőzésére, a terrorizmus elleni küzdelemre és az adócsalás elleni küzdelemre vonatkozó szabványoknak és az alkalmazandó jogszabályoknak;
  7. hitelkérelem bírálata során megvizsgálja a kezességvállalás és az InvestEU támogatás nyújtását kizáró feltételek fennállását, beszerzi az Adóstól a kizáró feltételek fenn nem állásáról szóló nyilatkozatot;

1. az Európai Számvevőszék számára minden olyan lehetőséget biztosít és minden olyan információt megad, amelyet az Európai Számvevőszék a feladatai ellátásához szükségesnek tart.

5.2. A Bank tudomásul veszi, hogy

1. ha az Adóssal vagy a Bankkal kapcsolatban valótlan állítások feltételezhetők vagy kerülnek bejelentésre, és amennyiben az ilyen feltételezett vagy bejelentett valótlanság az OLAF hatáskörébe tartozik, a Garantiqa erről tájékoztatja az OLAF-ot.
2. a Garantiqa hozzáféréssel rendelkezik az Európai Bizottság által létrehozott és működtetett korai észlelési és kizárási rendszer adatbázisában (a továbbiakban: **EDES Adatbázis**) szereplő kizárási határozatokra vonatkozó információkhoz annak ellenőrzése érdekében, hogy van-e érvényben kizárás, és hogy a korai észlelési és kizárási rendszer adatbázisában szereplő kizárási határozat hatálya alá tartozó személyt vagy szervezetet kizárja, amikor a Megállapodás hatálya alatt jár el.
3. az InvestEU Alap népszerűsítése érdekében a Garantiqa az Európai Bizottsággal együttműködve meghatároz mintaeseteket, az ilyen meghatározott mintaeseteknél a Garantiqa készít – vagy a Bank készít számára – egy dokumentumot, amelyben feltüntetik az Adós vagy a Bank nevét, címét, a finanszírozási formát, a tevékenységi ágazatot és egy rövid összefoglalót arról, hogy az adott hitelnyújtás és kezességvállalás miért tekinthető mintaesetnek.
4. a Megállapodásokra Vonatkozó Üzletszabályzat 19.10. pontja alapján a Garantiqa minden év június 30. napjáig közzéteszi a honlapján a megelőző naptári év végéig létrejött, legalább 500 000 EUR összegű hitelszerződésekhez kapcsolódó készfizető kezességvállalási szerződések Bankra és Adósra vonatkozó információit. A közzétételnek a következő információkat kell tartalmaznia:
   1. a pénzügyi termék/hiteltermék neve, a finanszírozási forma és a hitelszerződés által támogatott szakpolitikai célkitűzések;
   2. a Garantiqa készfizető kezességvállalása esetében:

(i) a bankok listája, amely tartalmazza minden egyes bank nevét, címét és a finanszírozási formát; a bank esetében a hitelszerződés tőkeösszegét is fel kell tüntetni; és

(ii) a legalább 500 000 EUR vagy azzal egyenértékű tőkeösszegű hitelszerződések esetén az adósok listája, amely tartalmazza minden egyes adós nevét, a finanszírozási formát és az adós székhelyét;

A Bank vállalja, hogy ez erre vonatkozó felhatalmazást az Adóstól előzetesen beszerzi.

1. a Garantiqa az InvestEU Viszontgarancia Megállapodásban kötelezettséget vállalt arra, hogy a Garantiqa által a Garantiqa InvestEU Garanciaprogram keretében vállalt valamennyi készfizető kezesség összegének legalább 50%-át olyan Adósok számára nyújtott hitelszerződésekhez kapcsolódóan vállalja, amelyek esetén az Adós a főtevékenységét a Megállapodásokra Vonatkozó Üzletszabályzatban meghatározottak szerinti ún. támogatott területeken folytatja.

# A Bank által végzendő monitoring és ellenőrzési feladatok

6.1. A Bank vállalja, hogy a rendszeres hitelmonitoring keretében az alábbi ellenőrzéseket folytatja le:

1. A hitel céljának vizsgálata során a hitelszerződés rendelkezései, valamint belső szabályai alapján ellenőrzi, hogy a hitelszerződésben is megfogalmazott hitelcél megvalósulását akadályozza-e valami, továbbá, hogy az Adós valóban a hitelszerződésben meghatározott célok mentén használja fel az uniós garanciával támogatott hitelösszeget.
2. Tudomása van arról, hogy a létrehozott InvestEU Altermékek úgy kerültek kialakításra, hogy megfeleljenek az InvestEU Rendelet által felállított kritériumoknak, ezáltal a piaci hiányosságoknak és az optimálistól elmaradó beruházási helyzeteknek. A Bank feladata, hogy a monitoring folyamata során ellenőrizze, hogy az általa kibocsátott hitelek valóban eleget tesznek az InvestEU Rendelet alapján kialakított termékek céljának, és a támogatott beruházások a következő jellemzővel rendelkeznek:

Információs aszimmetriák, különösen a kkv-k és a kis méretű, közepes piaci tőkeértékű vállalatok esetében, ideértve a korai szakaszban lévő vállalkozásokhoz kapcsolódó magasabb kockázati szinteket, a főként immateriális javakkal vagy elégtelen biztosítékkal rendelkező vállalkozásokat vagy a magasabb kockázatú tevékenységekre összpontosító vállalkozásokat.

1. Rendszeresen ellenőrzi, hogy az InvestEU garanciával támogatott hitelek felhasználása nem támogathatja az InvestEU Rendeletben foglalt következő tevékenységeket:
   * + 1. olyan tevékenységeket, amelyek korlátozzák az egyéni jogokat és szabadságokat, vagy megsértik az emberi jogokat;
       2. a védelmi tevékenységek terén az alkalmazandó nemzetközi jog szerint tiltott termékek és technológiák használatát, fejlesztését vagy előállítását;
       3. dohányhoz kapcsolódó termékeket és tevékenységeket (termelés, elosztás, feldolgozás és kereskedelem);
       4. a Horizont Európáról szóló rendelet releváns rendelkezései alapján a finanszírozásból kizárt tevékenységeket: reprodukciós célú emberklónozási kutatás; az ember génállományának olyan módosítására irányuló tevékenység, amelynek eredményeképpen ezek a változtatások örökölhetővé válhatnak; az emberi embriók kizárólag kutatási célból vagy őssejtekhez jutás céljából történő létrehozására irányuló tevékenységek, beleértve a szomatikus sejtek maganyagának átvitelén alapuló eljárást is;
       5. szerencsejátékot (előállításhoz, építéshez, terjesztéshez, feldolgozáshoz, kereskedelemhez vagy szoftverhez kapcsolódó tevékenységek);
       6. szexkereskedelmet, illetve ahhoz kapcsolódó infrastruktúrát, szolgáltatásokat vagy médiát;
       7. élő állatokat érintő, kísérleti vagy tudományos célú tevékenységeket, amennyiben nem garantálható a kísérleti és más tudományos célra használt gerinces állatok védelméről szóló európai egyezménynek való megfelelés;
       8. ingatlanfejlesztési tevékenységet, mint például olyan tevékenységeket, amelyek kizárólagos célja meglévő épületek felújítása, újbóli lízingje vagy újbóli eladása, valamint új projektek építése; ugyanakkor támogathatók az ingatlanágazatban a 3. cikk (2) bekezdésében meghatározott, az InvestEU program egyedi célkitűzéseihez kapcsolódó tevékenységek és az InvestEU Rendelet II. melléklet szerinti finanszírozási és beruházási műveletek támogatható területei, mint például az energiahatékonysági projektekre vagy szociális lakásokra irányuló beruházások;
       9. pénzügyi tevékenységeket, mint például pénzügyi eszközök vásárlását vagy kereskedelmét. Így különösen a vállalati vagyon kivonását célzó kivásárlásokra irányuló beavatkozásokat és a vállalati vagyon kivonását célzó üzletrész-visszavásárlásokat;
       10. az alkalmazandó nemzeti jogszabályok által tiltott tevékenységeket;
       11. atomerőmű-leállítást, -üzemeltetést, -átalakítást vagy -építést;
       12. szilárd fosszilis tüzelőanyagok és olaj bányászatához vagy kitermeléséhez, feldolgozásához, forgalmazásához, tárolásához vagy elégetéséhez, valamint a földgázkitermeléshez kapcsolódó beruházásokat. Ez a kizárás nem vonatkozik a következőkre:
       13. olyan projektek, amelyek esetében nem létezik életképes alternatív technológia;
       14. szennyezés megelőzésével és csökkentésével kapcsolatos projektek;
       15. szén-dioxid leválasztására, tárolására vagy hasznosítására szolgáló berendezésekkel felszerelt projektek; olyan ipari vagy kutatási projektek, amelyek az üvegházhatást okozó gázok kibocsátásának jelentős csökkentését eredményezik az alkalmazandó uniós kibocsátáskereskedelmi rendszer referenciaértékeihez képest;
       16. a hulladékok hulladéklerakóban történő elhelyezésére irányuló beruházásokat. Ez a kizárás nem vonatkozik a következő beruházásokra:
2. ipari vagy bányászati beruházási projekt kiegészítő elemét képező helyszíni hulladéklerakó létesítmények, amennyiben bizonyított, hogy maga az érintett tevékenység által termelt ipari vagy bányászati hulladékok kezelésére a hulladéklerakó az egyetlen életképes opció;
3. meglévő hulladéklerakók a hulladéklerakó-gáz felhasználásának és a hulladéklerakókból történő hasznosítás előmozdításának, valamint a bányászati hulladékok újrafeldolgozásának biztosítására;
   * + 1. mechanikai-biológiai kezelő (MBT) üzemekre irányuló beruházásokat. Ez a kizárás nem vonatkozik azokra a beruházásokra, amelyek célja a meglévő mechanikai-biológiai kezelő üzemek utólagos átalakítása oly módon, hogy a hulladékból energiát állítsanak elő, vagy a szétválogatott hulladékot újrafeldolgozzák, mint például komposztálás és anaerob lebontás révén;
       2. a hulladék kezelése céljából hulladékot égető létesítményekbe irányuló beruházásokat. Ez a kizárás nem vonatkozik a következő beruházásokra:
4. kizárólag nem újrafeldolgozható veszélyes hulladék kezelését célzó üzemek;
5. meglévő üzemek, amelyek esetében a beruházás célja az energiahatékonyság növelése, a füstgázok tárolási célú megkötése vagy a hulladékégetésből származó hamuból származó anyagok felhasználása vagy kinyerése, feltéve, hogy ezek a beruházások nem eredményezik a hulladékfeldolgozó üzem kapacitásának növekedését.

6.2. A rendszeres ellenőrzések során a Bank köteles megvizsgálni az Adós nemzetközi szabványok szerinti életképességét.

6.3. Továbbá a Banknak belső ellenőrzés keretében rendszeresen szükséges vizsgálnia, hogy az Adósra vonatkozóan a Megállapodásokra Vonatkozó Üzletszabályzat 5. számú mellékletében meghatározott ún. Kizáró okok a hitelkérelem bírálata és a készfizető kezességvállalási kérelem benyújtása előtt megfelelő módon megvizsgálásra kerültek-e.

6.4. A Banknak a hitelkérelem bírálata során, továbbá a vonatkozó belső szabályainak megfelelő rendszerességgel elvégzett kockázati besorolás alapján minden hitelügylet esetében szükséges vizsgálni a Költségvetési Rendeletben megfogalmazott előírásokat, melynek része, hogy az uniós forrásokat felhasználó személyeknek és szervezeteknek:

* + - * be kell tartaniuk a vonatkozó uniós jogszabályi rendelkezéseket és az elfogadott nemzetközi standardokat, és ennek megfelelően tartózkodniuk kell az olyan tevékenységek támogatásától, amelyek hozzájárulnak a pénzmosáshoz, a terrorizmus finanszírozásához, az adókikerüléshez, az adócsaláshoz vagy az adókijátszáshoz;
      * a pénzügyi eszközöknek és a költségvetési biztosítékoknak a Költségvetési Rendelet X. cím szerinti végrehajtása során tartózkodniuk kell attól, hogy új vagy megújított műveletekben vegyenek részt olyan országban, illetve területen létesített vagy letelepedett szervezetekkel, amelyek szerepelnek a nem együttműködő országokra és területekre vonatkozó megfelelő uniós szakpolitikai jegyzékben, vagy amelyeket az (EU) 2015/849 irányelv 9. cikkének (2) bekezdése alapján kiemelt kockázatot jelentő harmadik országként jelölt meg a Bizottság, vagy amelyek ténylegesen nem felelnek meg az uniós vagy a nemzetközileg elfogadott, átláthatóságra és információcserére vonatkozó adózási standardoknak.

# A banki monitoringfolyamat megfelelő működésének biztosítása

A banki ellenőrzési és monitoringfolyamat hatékony és eredményes működésének érdekében a Banknak:

* A folyamatokat oly módon kell kialakítania, hogy azonosítani lehessen a lehető legalacsonyabb szinten fellelhető hibákat és hiányosságokat, majd ezeket a megfelelő módon szükséges kezelni.
* Szükséges továbbá, hogy a kialakított folyamatokat végző személyek a megfelelő tudással és szakértelemmel rendelkezzenek a feladatuk elvégzéséhez.
* A folyamatokban fellelhető hiányosságok, hibák javítását a kontrollfolyamatok rendszeres ellenőrzésével és tesztelésével szükséges biztosítani, ezáltal elősegítve a folyamatos fejlesztéseket, melyek a szerződéses elvárások teljesítéséhez és a hitelügyletekben lévő kockázatok csökkentéséhez szükségesek. A lefolytatott vizsgálatok eredményeinek elemzésével szükséges vizsgálni a kontrolltevékenységek általi hatékonyságnövelést és a kockázatokra gyakorolt hatást.

1. **A banki monitoring riportokhoz, a rendszeres adatszolgáltatásokhoz kapcsolódó elvárások**

8.1. Annak érdekében, hogy a Garantiqa megfelelő módon ellenőrizni tudja a Bank által végzett kontrollok működését, továbbá, hogy az Európai Unió felé szolgáltatott adatok teljességét és pontosságát biztosítani tudja, a Megállapodásokra Vonatkozó Üzletszabályzat 19.8. pontjában foglaltak szerint a Bank számára éves rendszeres adatszolgáltatási kötelezettséget írt elő, amelyet a Bank éves monitoring riport készítésével teljesít.

8.2. A Bank az éves monitoring riportjában a következő, vizsgált időszakra vonatkozó információkat adja át a Garantiqának:

* 1. A hitelszerződésekhez kapcsolódó bármely típusú és rendszerességű monitoring folyamatok és ellenőrzések leírása, beleértve az alkalmazott módszertant, valamint a vizsgált adatok körét.
  2. Vizsgálta-e a Bank belső ellenőrzése vagy bármely kontrollfunkciót ellátó részlege a Garantiqa InvestEU Garanciaprogram keretében megkötött ügyleteket.
  3. Ha történt belső vizsgálat, mi volt a tárgya, ki végezte, és mi volt a vizsgálat időpontja.
  4. A vizsgálat módszertanának rövid leírása (kockázatértékelés, vizsgált időszak, mintavétel, stb.)
  5. A vizsgálat megállapításainak rövid ismertetése és a kapcsolódó intézkedési tervvel és a végrehajtási határidők megjelölésével.
  6. Ha történt utóellenőrzés, úgy annak időpontja és a tett megállapítások rövid ismertetése.

A Garantiqa legkésőbb 2024. december 31-ig elektronikus úton megküldi a Bank részére az éves monitoring riport formanyomtatványát. A Bank az éves monitoring riportot naptári évente, január 31-ig köteles megküldeni a Garantiqa részére.

8.3. A fent meghatározott folyamatbeli és dokumentációs elvárások ellenőrzésére a Garantiqa jogosult, melyekhez a szükséges alátámasztásokat és azok megtekintési lehetőségeit a Banknak biztosítania kell. Az Európai Bizottság bevonásával helyszíni ellenőrzésekre is sor kerülhet, melyek kiterjednek a hitelügyletekhez kapcsolódó dokumentumok ellenőrzése mellett a Bank által elvégzett kontrollfolyamatok működésének vizsgálatára is.

8.4. A Bank a hitelszerződést érintő kiemelt jelentőségű negatív információról az arról való tudomásszerzést követően haladéktalanul, de legkésőbb 8 (nyolc) naptári napon belül tájékoztatja a Garantiqát. Hitelszerződést érintő kiemelt jelentőségű negatív információnak minősül, ha a Bank tudomására jut, hogy a 6.1. a) c) és az 6.2. pontban foglalt elvárások, feltételek nem teljesülnek.

8.5. A Felek megállapodnak, hogy a Garantiqa kérésére, előzetesen egyeztetett időpontban - tervezetten negyedévente - megosztják egymással a Megállapodás végrehajtása során szerzett tapasztalataikat. Az egyeztetéseket tett megállapítások, esetleges javaslatok a későbbiekben az InvestEU szakpolitikai egyeztetések során is kiindulásul szolgálhatnak.

# A Megállapodás Garantiqa által történő egyoldalú módosítása

A Garantiqa kijelenti, a Bank tudomásul veszi, hogy az InvestEU Viszontgarancia Megállapodás kötelezően alkalmazandó rendelkezéseket tartalmaz a hatálya alatt létrejövő portfólió jellemzőire vonatkozóan. E rendelkezéseknek való megfelelés a Garantiqa kötelezettsége. Annak érdekében, hogy a Garantiqa e kötelezettségének eleget tudjon tenni, fenntartja magának a jogot arra vonatkozóan, hogy üzleti döntése alapján, egyoldalú nyilatkozatával megfelelően módosítsa a Megállapodás feltételeit, továbbá – általános jelleggel, vagy akár egyes, meghatározott jellemzőkkel rendelkező – készfizető kezességvállalási kérelmek benyújtását érintő korlátozásokat vezessen be. E korlátozások a készfizető kezességvállalási kérelmek benyújtásának, illetve befogadásának a felfüggesztését is eredményezhetik.

A Garantiqa vállalja, hogy kizárólag abban az esetben alkalmazza az egyoldalú nyilatkozatba foglalt módosításokat és/vagy korlátozásokat, amennyiben alapos indokkal feltételezhető, hogy az InvestEU Viszontgarancia Megállapodásnak való megfelelés másképp nem biztosítható. A Garantiqa e módosítások és/vagy korlátozások bevezetéséről azok hatálybalépését és alkalmazását megelőzően legalább 8 (nyolc) naptári nappal értesíti a Bankot. A Megállapodás módosítását tartalmazó egyoldalú nyilatkozatot a Garantiqa elektronikus dokumentumba foglalja és két db minősített személyes aláíró tanúsítványon alapuló fokozott biztonságú aláírással és minősített időbélyegzővel látja el, amelyet a …….. e-mail címre küld meg a Bank részére.

# A készfizető kezességvállalási kérelemre vonatkozó rendelkezések

10.1. A Felek megállapodnak, hogy a 3. pontban felsorolt InvestEU Altermékek alapján nyújtott hitelek esetén a kezességvállalási kérelem benyújtására és befogadására vonatkozóan a Megállapodásokra Vonatkozó Üzletszabályzatban foglalt rendelkezéseket a következő kiegészítésekkel kell alkalmazni.

10.2. A Bank a kezességvállalási kérelmet az eKérelem rendszeren keresztül nyújtja be – kizárólag az eKérelem felület megfelelő kitöltésével – az egyéb esetben csatolásra kerülő mellékletek nélkül. Ennek megfelelően a Bank által benyújtott készfizető kezességvállalási kérelem kizárólag a Bank nyilatkozatát tartalmazza.

10.3. A Garantiqa a készfizető kezességvállalási kérelem befogadása során kizárólag a kezességvállalási kérelemben szereplő adatok, valamint a saját nyilvántartása alapján állapítja meg a Megállapodásokra Vonatkozó Üzletszabályzat 4.1.c), p), q) és t) pontjának, a termékre vonatkozó maximális hitelösszegnek és futamidőnek, valamint az Adósra vonatkozó hirdetményi limiteknek való megfelelést. Az eKérelem alkalmazás az előző mondatban írtakon túlmenően az egyes kitöltési pontokhoz külön is kapcsolódó, automatikus ellenőrzésekkel támogatja a kérelemkitöltés folyamatát. Ennek megfelelően, ha ezen automatikus ellenőrzés a kezességvállalási kérelem nem megfelelő kitöltését észleli, akkor arról a Bank ún. hibaüzenet formájában szerez tudomást. Ez esetben a kérelem további kitöltése csak abban az esetben lehetséges, amennyiben a kitöltési hiba elhárításra kerül. Az egyes limitek optimális kihasználása érdekében a Garantiqa jogosult arra, hogy a Bank által megadott adatok alapján a kezességvállalási kérelmet a megfelelő InvestEU Altermékbe és ez alapján a 3.1. pontban meghatározott InvestEU Alprojektbe sorolja.

10.4. A fenti pontban foglalt ellenőrzések eredményeképp a megfelelően megküldött kezességvállalási kérelmet a Garantiqa befogadja. A kezességvállalási kérelem befogadása a kérelem elfogadását, azaz a kezességvállalás kérdésében hozott elfogadó döntést jelenti. Ha a Garantiqa a kérelmet nem fogadja be, azaz a kezességvállalás kérdésében elutasító döntést hoz, akkor arról a Bankot a kezességvállalási kérelemben megadott e-mail címre küldött üzenetben értesíti.

10.5. A Bank a dokumentumok eredeti példányait, - így különösen az Adós, a kezes és természetes személy tulajdonos, tényleges tulajdonos kitöltött nyilatkozata, az aláírt hitelszerződés és biztosítéki szerződések - megfelelően összeállítja, az 5.1.o) b. (iii) pontban foglaltak szerint megőrzi és azokat a Garantiqa kérésére, vagy ennek hiányában a beváltási kérelem benyújtásával egyidejűleg megküldi a Garantiqa részére.

10.6. A Bank ezúton kifejezetten is megerősíti, hogy kizárólag olyan esetben igényel készfizető kezességet, ha az Adós, az ügylet, az eljárás a Bank rendelkezésére álló adatok alapján megfelel a Megállapodásokra Vonatkozó Üzletszabályzat, valamint a Megállapodás rendelkezéseinek és az Adóssal, valamint az ügylettel szemben nem állnak fenn e dokumentumokban meghatározott kizáró okok. A Bank felelős az általa megadott adatok helyességéért. E felelősség abban az esetben is fennáll, ha a Garantiqa informatikai rendszere, a kérelembenyújtás során alkalmazott programok segítségével támogatja a Bankot a kitöltendő adatok feltöltésével.

10.7. Ha a Bank megállapítja, hogy a készfizető kezességvállalási szerződésben szereplő adatok - kivéve az Adós törzsszáma [az adószám első 8 (nyolc) karaktere] valamint a hitel összege (ha a módosítás eredményeként a készfizető kezességvállalási szerződésben meghatározott hitelösszeg emelkedne) - a téves elektronikus közlés miatt helyesbítésre szorulnak, módosítást kezdeményez a Garantiqánál. A téves adatok javítására és szükség esetén a kezességvállalási szerződés módosítására a Garantiqa döntése alapján van lehetőség. A kezességvállalási szerződés módosítása esetén a Bankot ügyviteli díj fizetési kötelezettség terheli.

10.8. A Garantiqa a Megállapodásokra Vonatkozó Üzletszabályzatában foglaltaknak megfelelően a beváltási kérelem teljesítését abban az esetben is megtagadhatja, hogyha a Bank által megadott téves adat a kezességvállalás, valamint az InvestEU Viszontgarancia vállalása és érvényesítése szempontjából lényeges adatra, feltételre vonatkozik, így különösen, hogyha a készfizető kezességvállalási szerződés megküldése után derül ki, hogy annak megkötésére téves adatok miatt nem kerülhetett volna sor, mert az Adós, az ügylet vagy az eljárás nem felel meg a Megállapodás feltételeinek.

10.9. A Bank és a Garantiqa együttműködnek annak érdekében, hogy a Garantiqa a Megállapodásokra Vonatkozó Üzletszabályzatában foglalt helyszíni ellenőrzéseit lefolytathassa, és a Bank a Garantiqa kérésére - a Felek között előre egyeztetett módon és adattartalommal - adatszolgáltatást teljesítsen.

# A Felek együttműködési kötelezettsége, a készfizető kezesség beváltására és a Garantiqát megillető követelés behajtására vonatkozó rendelkezések

11.1. A Bank csak olyan esetben igényel készfizető kezességet, ha az Adós, illetve biztosítékot nyújtó a hitelkérelemben és annak mellékleteiben a Bank rendelkezésére álló adatok alapján megfelel a Megállapodás, illetve a Garantiqa Megállapodásokra Vonatkozó Üzletszabályzata és a Hirdetménye feltételeinek és nem állnak fenn vele szemben a Megállapodásokra Vonatkozó Üzletszabályzatban, a Megállapodásban és a Hirdetményben meghatározott kizáró körülmények. A Bank tudomásul veszi, hogy a Garantiqa a készfizető kezességvállalási szerződést írásban azonnali hatállyal felmondhatja, vagy a készfizető kezességvállalási szerződés alapján a beváltást megtagadhatja, ha a Bank

1. a kezességvállalási kérelem benyújtásakor valótlan nyilatkozatot tett, - különösen a 10.9. pontban foglalt esetben;
2. az Adós, az ügylet, az eljárás nem felel meg a Megállapodásban foglalt feltételeknek;
3. a hitelszerződésben, illetve a készfizető kezességvállalási kérelemben megjelölt biztosítékok érvényesen nem jöttek létre;
4. a hitelszerződésből eredő követelés és a biztosítékok érvényesíthetősége érdekében a szükséges intézkedések megtételét a Bank neki felróható módon elmulasztotta.

11.2. A Bank és a Garantiqa megállapodnak, hogy a Megállapodásokra Vonatkozó Üzletszabályzat 15. pontjában (Követelések behajtása) foglalt rendelkezések alkalmazandók abban az esetben is, ha az Európai Bizottság az InvestEU Viszontgarancia Megállapodás alapján teljesített. A Garantiqa kijelenti, a Bank pedig tudomásul veszi és vállalja, hogy az InvestEU Viszontgarancia Megállapodás szerint a Garantiqa és ennek megfelelően a Bank olyan esetekben köteles behajtási eljárásokat lefolytatni, amelyekben a lehetséges behajtási eljárás várhatóan a behajtás költségeit meghaladó összegek behajtását eredményezi és ugyanolyan szakmai gondossággal, hatékonysággal, átláthatósággal és körültekintéssel jár el, mint a saját kockázatú hitelszerződései esetén. A követelések behajtási eljárásra vonatkozó további rendelkezéseket a hitelszerződésekhez kapcsolódó készfizető kezességvállalási szerződések tartalmazzák.

11.3. A Bank vállalja, hogy előzetesen írásban felhatalmazást kér az Adóstól a tekintetben, hogy a Garantiqa az Adósról mindazon információt – ideértve a megkötött hitelszerződés tartalmát is - megismerhesse, amelyeket a Bank – a Megállapodás végrehajtása érdekében – a Garantiqa rendelkezésére bocsát, továbbá beszerzi az Adós hozzájárulását ahhoz, hogy a Garantiqa a Bankot az Előzetes Információkérés (EIK) rendszerén keresztül a külön megállapodásban meghatározott adatokról tájékoztassa. Az EIK lekérdezéshez szükséges termékkódokat a 3.1. pont tartalmazza. A Bank kijelenti, hogy a Garantiqa a Megállapodásokra Vonatkozó Üzletszabályzatát és Hirdetményét megismerte és elfogadta. A Garantiqa hatályos Megállapodásokra Vonatkozó Üzletszabályzata és Hirdetménye a Garantiqa honlapján a www.garantiqa.hu címen megtalálható.

11.4. A Felek kötelesek a Megállapodás tartama alatt a Megállapodás szerződésszerű teljesítése során együttműködni, a jogok gyakorlásához és a kötelezettségek teljesítéséhez szükséges információkat egymásnak a lehető legrövidebb idő alatt megadni.

11.5. A Felek elismerik, hogy a Megállapodás megkötése és végrehajtása során tudomásukra jutott minden tény, adat vagy információ, valamint az alkalmazott módszerek banktitkot, illetve üzleti titkot képeznek, amelyeket a jogszabályi keretek között kötelesek megtartani.

# A készfizető kezességvállaláshoz kapcsolódó díjak

# A készfizető kezességvállaláshoz kapcsolódóan a Bankot terhelő fizetési kötelezettségre vonatkozó rendelkezéseket a Megállapodásokra Vonatkozó Üzletszabályzat, valamint a Garantiqa Hirdetménye tartalmazza.

# Elektronikus kapcsolat

13.1. A Garantiqa InvestEU Garanciaprogram esetén a készfizető kezességvállalási kérelem benyújtására a Garantiqa Ügyfélkapu keretei között elérhető eKérelem alkalmazás használatával kerül sor, amelyre vonatkozó rendelkezéseket a Bank és a Garantiqa között megkötött Ügyfélkapu megállapodás és a vonatkozó Felhasználói kézikönyv tartalmazza.

13.2. A Garantiqa kijelenti és a Bank tudomásul veszi, hogy kizárólag az eKérelem alkalmazáson keresztül nyújtható be készfizető kezességvállalási kérelem, így, ha ezen alkalmazás nem működik rendeltetésszerűen, a készfizető kezességvállalási kérelmek benyújtására a 13.3. pontban foglaltak alapján van lehetőség.

13.3. A Felek megállapodnak, ha az elektronikus kapcsolattartás bármilyen okból megszakad, a Felek minden szükséges intézkedést megtesznek annak érdekében, hogy azt haladéktalanul helyreállítsák. Ha azonban erre 5 (öt) munkanapon belül nem kerül sor, a Felek haladéktalanul tárgyalásokat kezdeményeznek az elektronikus úton történő kapcsolattartás helyreállítása érdekében szükséges feltételmódosításokról és az átmeneti időben alkalmazandó eljárási rendről. Az elektronikus kapcsolat fenti - 5 (öt) munkanapig tartó szünetelése alatt - a készfizető kezességvállalási kérelmek benyújtására nincs lehetőség.

# Záró rendelkezések

14.1. A Megállapodásban nem szabályozott kérdésekben a Megállapodásokra Vonatkozó Üzletszabályzat és a Garantiqa Hirdetményének a rendelkezéseit kell alkalmazni.

14.2. A Felek megállapítják, hogy a Megállapodás mindkét Fél által történő aláírása napján lép hatályba. A Felek a Megállapodást - az 1. pontban foglaltakat is figyelembe véve - határozatlan időre kötik és mindaddig hatályban marad, ameddig a Megállapodásból, vagy a Megállapodás alapján megkötött készfizető kezességvállalási szerződésekből eredően – ideértve a követelések érvényesítését is – a Feleknek jogai vagy kötelezettségei keletkezhetnek.

14.3. A Megállapodás készült egymással teljesen azonos szövegű 4 eredeti példányban, amelyek mindegyikét – elolvasás és értelmezés után – mint akaratukkal mindenben megegyezőt a Felek képviselői az alulírott helyen és napon aláírták.

*[vagy]*

A Felek a Megállapodást elektronikus dokumentum formájában állítják elő, amelyet a Felek külön-külön két-két db minősített személyes aláíró tanúsítványon alapuló fokozott biztonságú aláírással és minősített időbélyegzővel látnak el. Az elektronikus úton aláírt Megállapodás - a Polgári perrendtartásról szóló 2016. évi CXXX. törvény 325. § (1) bekezdés f) pontjában meghatározott teljes bizonyító erejű magánokiratnak minősül.

Budapest, 2024. … Budapest, 2024…….

|  |  |  |  |  |
| --- | --- | --- | --- | --- |
| **Garantiqa Hitelgarancia Zrt.** | | |  | **bank** |
|  |  |
|  |  |